Duminică, 10 martie a.c., la Iași, în incinta Hotelului Moldova, am participat, cu prilejul zilei de 8 Martie, Ziua Internațională a Femeii, la o frumoasă manifestare culturală pe care au organizat-o reprezentanții Uniunii Ucrainenilor din România, Filiala Iași.
Înainte de începerea evenimentului am invitat la dialog pe domnul Victor Hrihorciuc, reprezentant al Uniunii Ucrainenilor din România, Filila Iași. Domnul Victor Hrihorciuc, pe scurt, a creionat o imagine a manifestării, cu accent pe principalele activități culturale organizate, la Iași, de către UUR.
Un alt subiect al dialogului se referă la publicațiile pe care UUR le editează, între care: "Вільне слово" (în limba ucraineană), "Curierul ucrainean" (în limba română), "Український вісник" (în limba ucraineană), "Наш голос" (în limba ucraineană), "Ecouri ucrainene" (în limba română) și "Дзвоник" (în limba ucraineană).
Victor Hrihorciuc ne oferă amănunte concrete și despre participanții la manifestarea de duminică, având, în finalul dialogului, pentru toate femeile din lume un gând de bine și de frumos.
O altă voce pe care am înregistrat-o, la manifestarea de duminică, este a doamnei Otilia Zaharov, profesor de matematică la Colegiul Național de Artă "Octav Băncilă" din Iași, cea care încântă, cu vocea și chitara, publicul prezent la toate acțiunile culturale organizate de către reprezentanții Uniunii Ucrainenilor din România. Doamna profesor ne oferă amănunte concrete despre repertoriul pe care-l interpretează, vorbindu-ne și despre pasiunea domniei sale pentru muzică.
La manifestarea de duminică au participat și câțiva membri ai Asociației Literare Păstorel Iași (ALPI) care – cu prilejul Zilei Internaționale a Femeii – au recitat poezii atât din creația proprie, cât și din opera marilor scriitori ai lumii.
Publicul a rămas plăcut impresionat de prezentarea făcută, de către scriitorul Liviu Apetroaie, cărții Și eu sunt Ucraina. Manifest poetic, de Radmila Popovici, volum apărut la Editura Junimea din Iași în anul 2023.
De asemenea, la evenimentul de duminică am ascultat și discursul doamnei profesor, specialist în filologie, Mihaela Paraschiv de la Facultatea de Litere (Catedra de Limbi clasice, Italiană, Spaniolă) a Universității "Alexandru Ioan Cuza" Iași, prezentare dedicată femeii și prezenței acesteia în operele scriitorilor antici și nu numai.
Înregistrările postate le urmărim într-o viitoare ediție a emisiunii Dialog intercultural, emisiune pe care o difuzăm în fiecare seară de vineri, între 20:30 – 21, pe toate frecvențele (1053 KHz/AM, 90,8; 94,5; 96,3 MHz/FM) Radio România Iași.
Emisiunile pot fi urmărite online – AICI – http://www.radioiasi.ro/asculta-live/
Text, foto și audio: Dumitru ȘERBAN